འཇམ་དབྱངས་མཁྱེན་བརྩེའི་དབང་པོ་ཡང་བོད་ཀྱི་མཁས་པ་གཞན་དང་འདྲ་བར་མི་ཚེའི་སློབ་གཉེར་གྱི་གོ་རིམ་ཁྲོད་དུ།ཐོག་མར་ཐོས་པས་རྒྱ་བཅད།བར་དུ་བསམ་པས་གཏན་ལ་ཕབ།ཐ་མར་སྒོམ་པས་ཉམས་སུ་བླངས་ཏེ་ཤེས་བའི་རྒྱ་མཚོའི་ཕ་མཐར་བགྲོད་པའི་མཁས་པའི་དབང་བོ་ཞིག་རེད་མོད།གཞན་ལས་ཁྱད་དུ་འཕགས་པ་ཞིག་ནི་སྐུ་ཚེ་སྟོད་དུ་དག་པའི་སྣང་བར་ཞུགས་ནས་ཟབ་མོ་ཉེ་བརྒྱུད་ཀྱི་གདམས་པ་ཐོབ་ནས་གྲུབ་མཐའ་སོ་སོའི་གདམས་པ་ཡང་དག་བླངས་བ་དང་།བར་དུ་རང་གི་བསམ་བློའི་རྒྱུན་སྐྱོང་མཁན་ལ་སྒྲུབ་བརྒྱུད་བརྒྱད་ཀྱི་འཆིང་རྒྱ་ལས་གྲོལ་ཏེ་གྲུབ་མཐའ་སོ་སོ་ནས་ཐོན་པའི་བུ་སློབ་མང་པོ་གསོ་བསྐྱངས་བས།ཐ་མར་བཀའ་བབ་བདུན་ལྡན་གྱི་མངའ་བདག་ཁོང་གིས་གྲུབ་མཐའ་སོ་སོའི་བཀའ་བསྡུ་མང་བོ་མཛད་པ་དང་བུ་སློབ་ཁག་ཅིག་ལ་གསུང་བསྐུལ་ནན་མོ་གནང་ནས་བཀའ་བསྡུ་མཛད་དུ་བཅུག་ཁར།ཁོང་གིས་ཀྱང་ལྗགས་རྩོམ་མང་བོ་གནང་ནས་རིས་མེད་ཀྱི་བསམ་བློའི་རྒྱུན་བཟུང་བ་དང་ཁྱབ་སྤེལ་བཏང་ནས་བོད་ཀྱི་རིག་གནས་ཀྱི་འཕེལ་ཕྱོགས་གསར་བ་ཞིག་དང་།བོད་ཀྱི་སྤྱི་ཚོགས་འཆམ་མཐུན་ཡོང་བར་རྨང་ལེགས་པོ་བཏིང་བ་རེད།ཁོང་གི་བསམ་བློ་རིན་ཐང་ཅན་འདི་འདྲ་ཞིག་གི་ཤུགས་རྐྱེན་འོག་ཏུ།ད་ལྟའང་བོད་ཀྱི་དགོན་པ་ལ་ལས་སྒྲུབ་བརྒྱུད་གཞན་ལ་དམའ་འབེབས་སོགས་སྤྱོད་ངན་ལྟ་ཞོགསྒྲུབ་བརྒྱུད་གཞན་པའི་གདམས་པའི་སྙིང་བོའམ་གསུང་རྩ་ཆེན་ལ་སློབ་གཉེར་བྱེད་པ་དང་།མང་ཚོགས་ཀྱི་ཁྲོད་དུ་ཡང་གྲུབ་མཐའ་མི་འདྲ་བ་ཕན་ཚུན་བར་དུ་འགལ་མེད་ཞི་མཐུན་ངང་གནས་ཡོད་པ་འདི་ནི་དམ་པ་ཁོང་གི་མཛད་པའི་གྲུབ་འབྲས་ཡིན་པར་འདོད་དོ།།